CELEX: 32012D0106
Language: sk
Date: 2011-12-14 00:00:00
Title: 2012/106/EÚ: Rozhodnutie Rady zo 14. decembra 2011 o podpise v mene Únie a predbežnom vykonávaní Dohody medzi Európskou úniou a vládou Ruskej federácie o obchode s časťami a komponentmi motorových vozidiel medzi Európskou úniou a Ruskou federáciou

29.2.2012   
               
               
                  SK
               
               
                  Úradný vestník Európskej únie
               
               
                  L 57/14
               
            
         ROZHODNUTIE RADY
         zo 14. decembra 2011
         o podpise v mene Únie a predbežnom vykonávaní Dohody medzi Európskou úniou a vládou Ruskej federácie o obchode s časťami a komponentmi motorových vozidiel medzi Európskou úniou a Ruskou federáciou
         (2012/106/EÚ)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Vzhľadom na hospodársky význam, ktorý má pre Úniu vývoz motorových vozidiel a ich častí a komponentov do Ruskej federácie, a v dôsledku rokovaní o pristúpení Ruskej federácie k Svetovej obchodnej organizácii (WTO), ako sa uvádza v správe pracovnej skupiny k uvedenému pristúpeniu, sa môže režim investícií do automobilového priemyslu uplatňovaný Ruskou federáciou, ako bol zmenený a doplnený 24. decembra 2010, uplatňovať za určitých podmienok až do 1. júla 2018.
                  
               
                     (2)
                  
                  
                     Existuje riziko, že režim investícií Ruskej federácie do automobilového priemyslu môže mať za následok presun výroby častí a komponentov motorových vozidiel z Únie z dôvodu povinností uložených investorom podľa uvedeného režimu týkajúcich sa spĺňania požiadavky na miestny obsah a požiadavky na lokalizáciu výroby.
                  
               
                     (3)
                  
                  
                     V rámci rokovaní o pristúpení Ruskej federácie k WTO rokovala Komisia v mene Únie o dohode o obchode s časťami a komponentmi motorových vozidiel medzi Európskou úniou a Ruskou federáciou (ďalej len „dohoda“), ktorá zavádza kompenzačný mechanizmus na zabezpečenie, aby dovoz častí a komponentov motorových vozidiel z Únie do Ruskej federácie v dôsledku uplatňovania režimu investícií do automobilového priemyslu neklesol.
                  
               
                     (4)
                  
                  
                     Dohoda by sa mala podpísať. Dohoda by sa mala do ukončenia postupov potrebných na jej uzavretie predbežne vykonávať,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody medzi Európskou úniou a vládou Ruskej federácie o obchode s časťami a komponentmi motorových vozidiel medzi Európskou úniou a Ruskou federáciou s výhradou uzavretia uvedenej dohody. Text dohody je pripojený k tomuto rozhodnutiu.
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
         
         
            Článok 3
            Dohoda sa v súlade s jej článkom 13 ods. 3 vykonáva predbežne od dátumu pristúpenia Ruskej federácie k WTO až do ukončenia postupov na uzavretie dohody (1).
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Ženeve 14. decembra 2011
            
               
                  Za Radu
               
               
                  predseda
               
               M. NOGAJ
            
         
         
            (1)  Dátum, od ktorého sa dohoda bude vykonávať, predbežne uverejní Generálny sekretariát Rady v Úradnom vestníku Európskej únie.